PTTGC หั่น EBITDA โครงการ Core Uplift เชื่อ Q2 กลับมามีกำไรสต๊อก
PTTGC ปรับลด EBITDA สำหรับการเพิ่มศักยภาพธุรกิจ Core Uplift ปีนี้เหลือ 223 ล้านเหรียญสหรัฐ แนวโน้มราคาน้ำมัน Q2/58 ปรับตัวขึ้นทำให้คาดว่าจะกลับมามีกำไรจากสต๊อกน้ำมัน
25 พ.ค. 2558

นายฐิติพงศ์ จุลพรศิริดี ผู้จัดการฝ่ายการเงินองค์กรและนักลงทุนสัมพันธ์ บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่าบริษัทได้ปรับลดกำไรก่อนดอกเบี้ยจ่าย, ภาษี, ค่าเสื่อมและค่าตัดจำหน่าย (EBITDA) สำหรับการเพิ่มศักยภาพในธุรกิจ (Core Uplift) ปีนี้เหลือ 223 ล้านเหรียญสหรัฐ จากเดิมที่คาดการณ์ระดับ 303 ล้านเหรียญสหรัฐ
การปรับลด EBITDA ดังกล่าวเนื่องจากราคาน้ำมันปรับลดลงต่อเนื่องตั้งแต่ปลายปี 57 และยังคงอยู่ในระดับต่ำในช่วงไตรมาส 1/58 ทำให้ยังคงมีผลขาดทุนจากสต็อกน้ำมัน (Stock Loss) ส่งผลให้ EBITDA จากโครงการ Core Uplift ในไตรมาส 1/58 ทำได้เพียง 55 ล้านเหรียญสหรัฐ
อย่างไรก็ตาม บริษัทยังมีโครงการขยายกำลังการผลิตแบบคอขวดและการขยายกำลังการผลิตของโครงการที่จะแล้วเสร็จในปีนี้ ได้แก่ โครงการขยายกำลังการผลิตฟีนอลอีก 2.5 แสนตัน/ปี จะแล้วเสร็จในไตรมาส 4/58 การขยายกำลังการผลิตเอทิลีนออกไซด์ อีก 9 หมื่นตัน/ปี จะแล้วเสร็จในไตรมาส 3/58 และการขยายกำลังการผลิตแบบคอขวดของโรงงานอะโรเมติกส์ 2 จะแล้วเสร็จในไตรมาส 4/58 นั้น ซึ่งจะเข้ามาช่วยหนุน EBITDA ตามโครงการ Core Uplift ให้เพิ่มขึ้น
 
สำหรับแนวโน้มราคาน้ำมันในไตรมาส 2/58 ปรับตัวขึ้นมาเฉลี่ยอยู่ที่ 60 เหรียญสหรัฐ/บาร์เรล ทำให้บริษัทคาดว่าจะกลับมามีกำไรจากสต๊อกน้ำมัน (Stock Gain) หลังในไตรมาสแรกยังมีผลขาดทุนจากสต็อกน้ำมัน ขณะที่ในไตรมาส 2 บริษัทมีต้นทุนสต๊อกที่กว่า 50 เหรียญสหรัฐ/บาร์เรล และราคาน้ำมันเฉลี่ยในปัจจุบันอยู่ในระดับที่สูงกว่าต้นทุนของบริษัท
ทั้งนี้ บริษัทประเมินราคาน้ำมันเฉลี่ยในครึ่งหลังของปีนี้จะปรับตัวเพิ่มขึ้นมาเฉลี่ยอยู่ที่ 64 เหรียญสหรัฐ/บาร์เรล จากครึ่งปีแรกราคาน้ำมันเฉลี่ยอยู่ที่ 60 เหรียญสหรัฐ/บาร์เรล เนื่องจากช่วงครึ่งปีหลังเป็นช่วงที่เข้าสู่ฤดูหนาว ทำให้ความต้องการใช้น้ำมันเพิ่มขึ้น
ส่วนความคืบหน้าโครงการปิโตรเคมีคอมเพล็กซ์ในเมืองโอไฮโอ สหรัฐอเมริกา มูลค่าโครงการรวม 5.7 พันล้านเหรียญสหรัฐ คาดว่าจะสรุปผลกว่าจะลงทุนหรือไม่ภายในไตรมาส 3/59 โดยขณะนี้อยู่ระหว่างการเจรจากับพันธมิตรทั้ง 6 ราย ส่วนโครงการปิโตรเคมีคอมเพล็กซ์ ในประเทศอินโดนีเซีย คาดว่าจะได้ความชัดเจนในการร่วมลงทุนระหว่างบริษัท, เปอร์ตามิน่า และซาอุดิ อารัมโก โดยคาดว่าจะมีข้อสรุปออกมาช่วงปี 60 สำหรับงบลงทุนของบริษัทช่วง 5 ปี (2558-2562) ยังคงไว้ที่ระดับ 4.5 พันล้านเหรียญสหรัฐ
 
ที่มา: สำนักข่าวอินโฟเควสท์